Стари спорове и нови отговори за историята на българите под османска власт

Доц. д-р Светлана Иванова

В българското обществено пространство периодично избухват словесни сражения по повод вековете на османската власт над българите като започнем с тяхното наименоване и стигнем до тълкуванията на различни съвременни явления. Междувременно българската историческа наука, посветена на османското владичество, претърпя сериозно развитие през последните няколко десетилетия. Беше въведен огромен по обем изворов материл от български, османски, гръцки, европейски произход. Бяха въведени методи и теми, снихронни със световното историческо познание и които са пионерски за разширяването на кръгозора на българската историография: сложните метаморфози на политическото при бездържавност; трайните ефекти от срещата на християнството и исляма, ислямизацията, историята на различните етнически и конфесионални групи; етно-демографските процеси, видими до днес на демографската карта на България и на полето на идентичностите; социалната структура, съхранила отпечатъка на българското средновековно общество и които са основа на стуктурата на модерния социум; потенциала на българското стопанство; връзката между хората и екологичната среда; феномените на високата и народната култура; историята на ежедневието и на семейството. Огромен е порбивът в регионалната история. Имената на хиляди селища, стотици хиляди имена на нашите деди от ХV-ХІХ векове с техните социални характеристики и производство позволяват на историци, краеведи, учители и ученици да надникнат в широк кръг проблеми на историята практически на всяко българско село и град.

Целта на курса е да дискутира постиженията на историографията за периода ХV-ХVІІ в. от нашата история, за да се развие експертизата на български учител да отговаря на въпросите, които се поставят от ученици, но и от родители и местни общности. Задача на семинарните занятия е да даде на учителя необходимите ориентири за работа с историческите извори и техните интерпретации, както и запознаването с методите на религиоведските и на социокултурни изследвания.